作者:元稹
標題:酬獨孤二十六送歸通州
內容:再拜捧兄贈，拜兄珍重言。我有平生志，臨別將具論。十歲慕倜儻，愛白不愛昏。寧愛寒切烈，不愛暘溫暾。二十走獵騎，三十遊海門。憎兔跳躍躍，惡鵬黑翻翻。鼇釣氣方壯，鶻拳心頗尊。下觀猙獰輩，一掃冀不存。名冠壯士籍，功酬明主恩。不然合身棄，何況身上痕。金石有銷爍，肺腑無寒溫。分畫久已定，波濤何足煩。嘗希蘇門嘯，詎厭巴樹猿。瘴水徒浩浩，浮雲亦軒軒。長歌莫長歎，飲斛莫飲樽。生為醉鄉客，死作達士魂。